La primera Zona d’Estacionament per a Residents de Catarroja entrarà en vigor la primera setmana de febrer
16 gen. 2024

Catarroja, 16 de gener de 2024. La Policia Local ha començat a notificar esta setmana al veïnat de les Barraques les resolucions favorables a les peticions d’aparcament per a la Nova Zona d’Estacionament del barri, durant els pròxims dies des de l’Ajuntament es començara a citar a les veïnes i veïns per lliurar-los les targetes que els permetran estacionar a la zona taronja. És l’últim pas d’una procés que va començar amb l’aprovació de l’ordenança, i es va materialitzar amb la senyalització viària de la zona i l’obertura del termini perquè el veïnat poguera fer la petició corresponent.

El projecte abasta una zona entre els carrers Nou, del Puerto i Sagasta-Teruel i afecta a un total de 343 places d’aparcament, més 12 de mobilitat reduïda. Com ha explicat el regidor de mobilitat Martí Raga “La Zona de Residents del Barri de les Barraques és l’última actuació d’un pla que té com a objectiu implantar un model de poble més amable i plural on el veïnat compta”. La transformació de la mobilitat de Catarroja es va iniciar al 2015 i des d’aleshores s’han reordenat desenes de places d’aparcament a tot el poble, s’han creat aparcament per a motos i s’han humanitzat diversos espais donant protagonisme als peatons. En unes setmanes la mesura entrarà en vigor la Zona de Residents, una iniciativa que si funciona tal i com s’espera, s’exportarà a altres barris en el futur.